Document ID: 32001D0607

Απόφαση της Επιτροπής
της 19ης Ιουλίου 2001
για καθορισμό των οικολογικών κριτηρίων για την απονομή του κοινοτικού οικολογικού σήματος σε απορρυπαντικά πιάτων
[κοινοποιηθείσα υπό τον αριθμό Ε(2001) 1989]
(Κείμενο που παρουσιάζει ενδιαφέρον για τον ΕΟΧ)
(2001/607/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος(1), και ιδίως τα άρθρα 3, 4 και 6,
Εκτιμώντας τα ακόλουθα:
(1) Το άρθρο 3 του κανονισμού (ΕΚ) αριθ. 1980/2000 προβλέπει ότι το οικολογικό σήμα μπορεί να απονέμεται σε ένα προϊόν που διαθέτει χαρακτηριστικά που του επιτρέπουν να συμβάλλει σημαντικά στη βελτίωση καθοριστικών οικολογικών παραμέτρων.
(2) Το άρθρο 4 του κανονισμού (ΕΚ) αριθ. 1980/2000 προβλέπει ότι καθορίζονται ειδικά κριτήρια οικολογικής σήμανσης ανά κατηγορία προϊόντων.
(3) Τα μέτρα που προβλέπονται στην παρούσα απόφαση αναπτύχθηκαν και υιοθετήθηκαν σύμφωνα με τις διαδικασίες καθορισμού των κριτηρίων οικολογικής σήμανσης που προβλέπονται στο άρθρο 6 του κανονισμού (ΕΚ) αριθ. 1980/2000.
(4) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 17 του κανονισμού (ΕΚ) αριθ. 1980/2000,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κατηγορία προϊόντων "απορρυπαντικά πιάτων" (στο εξής "κατηγορία προϊόντων") περιλαμβάνει:
"Κάθε απορρυπαντικό που χρησιμεύει για να πλένονται με τα χέρια πιατικά, μαχαιροπήρουνα, κατσαρολικά και άλλα κουζινικά".
Άρθρο 2
Η περιβαλλοντική επίδοση και η καταλληλότητα για χρήση της κατηγορίας προϊόντων αξιολογείται με αναφορά στα κριτήρια που εκτίθενται στο παράρτημα.
Άρθρο 3
Ο ορισμός της κατηγορίας προϊόντων και τα κριτήρια για την κατηγορία προϊόντων ισχύουν για τρία χρόνια από την ημερομηνία έναρξης ισχύος της παρούσας απόφασης. Εάν, πριν από το πέρας της εν λόγω περιόδου, δεν έχουν υιοθετηθεί αναθεωρημένα οικολογικά κριτήρια, η ισχύς τους παρατείνεται για ένα ακόμη χρόνο.
Άρθρο 4
Για διοικητικούς σκοπούς, ο κωδικός αριθμός της κατηγορίας προϊόντων είναι 019.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 19 Ιουλίου 2001.

Labels: 7
3
1
20